Наперабой сыпаліся добрыя пажаданні, гучалі даўнішнія песні і на падворку музея “Бездзежскі фартушок”, дзе пазней, калі ўжо добра звечарэла, сабраліся лепшыя фальклорныя калектывы Драгічыншчыны. На канцэртнай пляцоўцы была абуладкавана імправізаваная сялянская хата, у якую раз за разам прасіліся госці з розных куткоў раёна, што меліся паказаць свой абрад шчадравання. Бо ў кожным населеным пункце ён мае своеасаблівы каларыт і непаўторныя адметнасці.